Die fokus van hierdie artikel val op kategetiese onderrig in Genève onder Calvyn en neem die 1537-"Instruksie" asook die 1545-"Kategismus" as studieobjekte. Die verband tussen drie sleutelbegrippe - Calvyn se eie ideaal van beknoptheid en eenvoud aan die een kant, die begrippe "confessio" en "institutio" aan die ander kant - dien as katalisators om die aard van hierdie kategetiese onderrig te benader. Na 'n historiese oorsig oor die omstandighede waarin bogenoemde geskrifte die lig gesien het, lei 'n vergelykende studie van die interne struktuur tot 'n evaluering van Calvyn se metode van teologiese uitleg ten opsigte van die wet en die Twaalf artikels.